KOMISJONI OTSUS,

2. veebruar 2007,

põllumajandusstatistika täiustamise 2007. aasta teostuskava heakskiitmise kohta

(teatavaks tehtud numbri K(2006) 7081 all)

(2007/84/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. juuni 1996. aasta otsust 96/411/EÜ ühenduse põllumajandusstatistika täiustamise kohta, (1) eriti selle artikli 4 lõiget 1 ja artikli 6 lõiget 2,

ning arvestades järgmist:

Vastavalt otsusele 96/411/EÜ osaleb komisjon kulutustes, mida liikmesriigid on teinud riiklike põllumajandusstatistika süsteemide kohandamiseks, või kulutustes, mis on vajalikud teostuskavas sisalduvate uute või kasvavate vajadustega seotud ettevalmistustööks.

Ühenduse asjakohase poliitika rakendamiseks on oluline täiustada ja arendada maaelu arengu statistikat. See on iga-aastase tegevuskava põhiülesanne.

ON VASTU VÕTNUD KÄESOLEVA OTSUSE:

Artikkel 1

Lisas esitatud 2007. aasta põllumajandusstatistika täiustamise teostuskava (TAPAS 2007) kiidetakse heaks tingimusel, et eelarveassigneeringud tehakse kättesaadavaks ja et 2007. aasta eelarve võetakse vastu muudatusteta.

Artikkel 2

Käesolev otsus on adresseeritud liikmesriikidele.

(1) EÜT L 162, 1.7.1996, lk 14. Otsust on viimati muudetud Euroopa Parlamendi ja nõukogu otsusega 787/2004/EÜ (ELT L 138, 30.4.2004, lk 12).

LISA

PÕLLUMAJANDUSSTATISTIKA TÄIUSTAMISE 2007. AASTA TEOSTUSKAVA (TAPAS 2007)

Põllumajandusstatistika täiustamise 2007. aasta teostuskava meetmed käsitlevad järgmisi valdkondi:

a) maaelu areng;

b) mahepõllumajandus.

Komisjon annab kõnealuste meetmete osana väljatöötatud projektidele rahalist toetust, mis ei ületa tabelis A iga liikmesriigi kohta esitatud summat.

Tabel A

2007. AASTA TEOSTUSKAVA

Tekkinud kulude katmiseks eraldatava ühenduse rahalise toetuse ülemmäär

(EUR) Riik Maaelu areng Mahepõllumajandus Kokku BE 29 048 37 627 66 675 DK 28 000 55 000 83 000 DE 67 000 67 000 EE 19 343 14 650 33 993 GR 144 000 144 000 IT 63 968 200 337 264 305 LT 31 000 31 000 LV 16 284 16 284 HU 41 555 34 597 76 152 MT 29 283 29 283 NL 35 000 35 000 SK 7 200 7 200 FI 43 400 43 400 SE 12 000 10 800 22 800 UK 135 000 Kokku 460 197 594 895 1 055 092

2007. AASTA TEOSTUSKAVA (TAPAS 2007) RAAMES RAKENDATAVAD MEETMED

1. SISSEJUHATUS

Otsuse 96/411/EÜ eesmärk on tagada, et ühenduse põllumajandusstatistika rahuldaks paremini ühise põllumajanduspoliitika reformist tulenevat teabevajadust. Selleks astuvad liikmesriigid vajalikke samme oma põllumajandusstatistika süsteemide asjakohaseks muutmiseks, võttes piisavalt arvesse kõnealuse nõukogu otsuse I ja II lisas nimetatud valdkondi ja III lisas sätestatud eesmärke, erijooni ja kriteeriume. Liikmesriikide poolt igal aastal kõnealuste eesmärkide saavutamiseks võetavad meetmed määratakse iga-aastastes tehnilistes teostuskavades. Need koostab komisjon pärast seda, kui alaline põllumajandusstatistika komitee on esitanud oma seisukoha.

Ühendus toetab rahaliselt kulutusi, mida liikmesriigid teevad oma süsteemide muutmiseks või ettevalmistustöö tegemiseks, et rahuldada iga-aastases teostuskavas sisalduvaid uusi või kasvavaid vajadusi. Sellise piiratud kestusega toetuse eesmärk on hõlbustada teostuskavas kehtestatud statistilise teabe nõuetele vastavate teabekogumismeetodite ja süsteemide rakendamist ning tugevdamist. Kui kava on ellu viidud, peab liikmesriikidel olema võimalus esitada korrapäraselt komisjonile aruandeid kavas kirjeldatud meetodite ja süsteemide kohta.

Käesolev komisjoni poolt vastuvõetav otsus käsitleb 2007. aasta teostamiskava.

Valitud meetmete eesmärk on tagada järgmiste valdkondade arengut:

a) maaelu areng,

b) mahepõllumajandus.

ESTAT sai liikmesriikidelt teostuskava TAPAS 2007 meetmete kohta kokku 28 sooviavaldust.

Neist avaldustest 13 on seotud maaelu arengu statistikaga ning ühe neist pidi ESTAT tehnilistel põhjustel rahuldamata jätma. Üheksa neist käsitlevad toitainetebilansse ning kolm maapiirkondade Interneti-ühendust, põllumajandusmaa hindamist ja kasutamata metsakasvu hindamist metsanduse arvepidamise raames.

Mahepõllumajanduse kohta sai ESTAT 15 sooviavaldust. Neist üheksa käsitlevad tootmist, kaks hindu, neli majanduslikke ja struktuurilisi muutujaid, andmeid toiduahela kohta, põllumajandustootjate otsemüüki ning mahepõllumajandusalase teabe kogumise meetodite läbivaatamist.

Alljärgnevalt esitatakse 2007. aasta teostuskava jaoks esitatud meetmete lühikirjeldused.

2. TAPAS 2007 – MEETMETE KIRJELDUS

a) Maaelu areng

BELGIA

Meetme nimetus: lämmastikubilanss

ELi toetus: 29 048 eurot.

Töö ajakava: 2007. aasta juunist kuni detsembrini.

Meetme lühikirjeldus

1997.–2005. aastate lämmastikubilansside ajakohastamine, mõne koefitsiendi ümberarvutamine, lämmastikubilansside määramine NUTSi 3. tasandil. Andmed esitavad vastutavad asutused ja need koondatakse. Mõned andmekogud on kättesaadavad ainult riiklikul tasandil, seega tuleb neid levitada kõikidesse piirkondadesse.

TAANI

Meetme nimetus: maaelu areng – põllumajandusmaa väärtuse hindamine

ELi toetus: 10 000 eurot.

Töö ajakava: töö tehakse 2007. aasta märtsist kuni septembrini.

Meetme lühikirjeldus

Peaeesmärk on püüda kasutada eksperdihinnanguid statistikavaldkonnas, kus liikmesriikide andmeallikad näivad olevat väga erinevad ja nende kasutamine vastavalt metoodikale tundub olevat keeruline.

Põhitegevus on küsimustiku koostamine maa ja rendihindade kohta, mille vastustes kohalikud põllumajandusnõustajad (umbes 50 kohalikus keskuses) esitavad teavet hinnanguliste hindade kohta määratletud kohalikes piirkondades (97 Taani omavalitsust). Küsimused koostatakse ja mõisted määratletakse vastavalt maa ja rendihindade alasele ajakohastatud/läbivaadatud metoodikale.

Küsimustikku arutatakse Põllumajandustootjate Nõustamisteenistusega, et tagada põhimõttest arusaamine ja küsimuste selgus.

Andmed kogutakse kokku ning tulemuste kaalumisel piirkondlikul (NUTSi 2. tasand) ja riiklikul tasandil kasutatakse Põllumajandustootjate Nõustamisteenistuse piirkondi.

Küsimustiku vastuseid analüüsitakse kahest aspektist. Esiteks võrreldakse tulemusi olemasolevate teadmiste ning piirkondade maa kvaliteedi ja loomkoormusega (see on maa hindade suhtes oluline). Teiseks võrreldakse küsitlustulemusi teistest, eelkõige praegu kasutatavatest allikatest saadud andmetega.

TAANI

Meetme nimetus: piirkondliku tasandi toitainebilansid Taanis

ELi toetus: 18 000 eurot.

Töö ajakava: 2007. aasta juunist kuni detsembrini.

Meetme lühikirjeldus

Eri valitsusasutustest, uurimisasutustest ja põllumajandusorganisatsioonidest kogutakse piirkondade kohta olemasolevad ja bilansside arvutamiseks vajaminevad andmed. Määratakse kindlaks teave, mida on vaja bilansside jaoks piirkondlikul tasandil ning esitatakse kalkulatsioonid ja koefitsiendid toitaineid käsitleva nõutud teabe kohta. Vaadeldakse mõne geograafilise piirkonna kohta esitatud andmeid, näiteks mullatüüpide ja põhjavee liikumise kohta.

SAKSAMAA

Meetme nimetus: territoriaalselt jaotatud toitainebilansid – SCANUBA

ELi toetus: 49 000 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Eesmärk on arvutada bilansid sellise ruumilise täpsusega kui kättesaadavad andmed võimaldavad, et määrata ja hinnata toitainete saastumise ohtusid eri aladel, kuna bilansi ülejääk riigi tasandil ei võimalda teha järeldusi selle kohta, milliste piirkondade või põllumajandussüsteemide puhul on vaja rakendada vähendavaid meetmeid. Bilansside täpsustamine on vajalik eelkõige riskipiirkondade puhul.

Tuletatakse toitainete kontsentratsioonid olenevalt maakasutuse intensiivsusest, täpsustatakse koefitsiendid, et arvutada väljaheidete lämmastikukogust kariloomade hulga järgi (väljundiga seotud), anorgaaniliste väetiste kogused, mida kasutatakse eri kultuuride puhul müüginäitajate asemel, orgaaniliste väetiste kogused ja nende toitainete sisaldus ning kohandatakse olemasolevad OECD toitainebilansid.

SAKSAMAA

Meetme nimetus: Saksamaa Liitvabariigi kasutamata metsakasvu hindamine metsanduse arvepidamise raames (1991–2004)

ELi toetus: 18 000 eurot.

Töö ajakava: töö tehakse 2007. aasta jaanuarist kuni juunini.

Meetme lühikirjeldus

Peaeesmärk on hinnata täpsemalt Saksamaa kasutamata metsakasvu aastatel 1991–2004, kasutades teise riikliku metsade inventuuri tulemusi; täiustada seeläbi metsanduse arvepidamist, mida ajavahemiku 1991–2002 kohta tehti vastavalt ESA 95 meetodile.

Tegevus on jaotatud kahte ossa: 1. aastase füüsilise metsakasvu hindamine; 2. kasutamata metsakasvu rahalise väärtuse hindamine.

Tulemused täiendavad Saksamaa aruandlust metsatootmise kohta metsanduse arvepidamise raames ning seovad selle metsanduse integreeritud keskkonnaalase ja majandusliku arvepidamisega. Samuti eeldatakse, et projekti elluviimisest saadakse metoodilisi soovitusi metsade hindamisega seotud probleemide kohta.

EESTI

Meetme nimetus: TAPAS 2007 – toitainebilanssidega seotud meetmed

ELi toetus: 19 343 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Eesmärk on määrata Eesti lämmastikubilansid. Arvutatakse lämmastikubilanssides kasutatavad põhikoefitsiendid ja arendatakse edasi olemasolevaid koefitsiente. Kirjeldatakse metoodikat ja andmeallikaid. Uuritakse lämmastiku õhust sadestumise määrade kindlakstegemise võimalikkust. Projektile aitavad kaasa Tallina Tehnikaülikool ja Jäneda Õppe- ja Nõuandekeskus.

ITAALIA

Meetme nimetus: maapiirkonnad ja Interneti-ühendus Itaalias (RAIANET)

ELi toetus: 63 968 eurot.

Töö ajakava: alguskuupäev – üks kuu pärast komisjoni otsuse ja iga-aastase teostuskava avaldamist Euroopa Liidu Teatajas (mitte enne 1. veebruari 2007).

Meetme lühikirjeldus

Küsitlusel põhinev uuring viies eri maaläheduse indeksiga katsepiirkonnas. Küsimustike koostamine, et saada vastused järgmistele küsimustele:

— Interneti-ühendus maapiirkondades: loomine ja kättesaadavus.

— maainimeste Interneti-kasutuse uuringud: kes on võrgus?

— maainimestest Interneti-kasutajate tegevusalade uuringud.

— maainimeste suhtumine Internetti.

UNGARI

Meetme nimetus: toitainete kogubilansid – arvutada välja lämmastiku- ja fosforibilansi alaste riikliku ja piirkondliku taseme andmete kogumiseks vajalikud tehnilised koefitsiendid

ELi toetus: 41 555 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Parandada Ungaris lämmastiku- ja fosforibilansside arvutamisel nii riiklikul kui ka piirkondlikul tasandil kasutatavaid koefitsiente ja meetodeid.

Bilansside väljatöötamiseks kasutatakse Mullateaduse ja Põllumajanduskeemia Uurimisinstituudi ja Ungari Teaduste Akadeemia andmekogusid. Tuleb uurida, kas andmeid on piirkondlikul tasandil võimalik asendada statistiliste hinnangutega. Koefitsientide täpseks hindamiseks tuleb kasutada asjakohaseid Ungari Statistikaameti põllumajanduse andmebaase.

MALTA

Meetme nimetus: riikliku ja piirkondliku tasandi lämmastikubilansid Maltas

ELi toetus: 29 283 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Et luua toitainebilansside arvutamiseks vajalikke tingimusi, uuritakse, millised andmed on puudu. Tehakse statistiline uuring mineraal- ja orgaaniliste väetiste tarbimise ja kasutamise kohta. Koristatud saagi (loomasööt ja peamised põllukultuurid) lämmastikusisalduse kindlakstegemiseks analüüsitakse taimseid kudesid (umbes 50).

MADALMAAD

Meetme nimetus: põllumajandusmaa piirkondlikud mineraalainete bilansid

ELi toetus: 35 000 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Viie rohumaa mineraalainete bilansid tuletatakse vastavalt Eurostati/OECD käsiraamatule, võttes aluseks andmed väetiste kasutamise kohta neil aladel ja/või väetiste kasutamise koefitsiendid iga kultuuri puhul ning andmed sõnniku transpordi ja piirkondliku taimekasvatustoodangu kohta.

Kasutatakse projekti TAPAS 2001 elluviimise käigus saadud andmeid mäletsejaliste piirkondlike söödabilansside kohta. Andmed eri piirkondade väetisekasutuse ja sõnnikutranspordi kohta saadakse põllumajandustootjate esitatud andmete põhjal koostatud riiklikust registrist. Töö hõlmab eri asutuste statistiliste andmete integreerimist. Osa andmetest tuleb teha Hollandi Statistikaametile kättesaadavaks spetsiaalselt selle projekti tarvis.

ROOTSI

Meetme nimetus: Rootsi piirkondlike toitainebilansside arvutuste kohandamine Eurostati/OECD meetodile

ELi toetus: 12 000 eurot.

Töö ajakava: 2007. aasta jaanuarist kuni detsembrini.

Meetme lühikirjeldus

Rootsi Statistikaamet on välja arvutanud piirkondlikud bilansid kaheksa tootmispiirkonna kohta alates 1995. aastast, kuid kasutatud arvutusmeetod erineb Eurostati/OECD käsiraamatu omast, eriti koristatava ja karjatamiseks mõeldud rohumaa kohta tehtavate arvutuste puhul. Eesmärk on parandada kvaliteeti ja saavutada arvutuste ühtsus, et tulemused oleksid võrreldavad teiste riikide omadega.

Projekti käigus võrreldakse kasutatavaid meetodeid ja koefitsiente, selgitatakse erinevusi ja soovitatakse kõige vajalikumaid muudatusi, et saavutada ühtsus nii riigi kui piirkondlikul tasandil. Projektiga luuakse ka võimalus viia piirkondadeks jagamine Rootsi tootmispiirkondade süsteemilt üle NUTSi 2. jaotusele.

ÜHENDKUNINGRIIK

Meetme nimetus: toitainebilansid – mulla kohta tehtavad piirkondliku tasandi arvutused

ELi toetus: 135 000 eurot.

Töö ajakava: 2007. aasta aprillist kuni juunini.

Meetme lühikirjeldus

Meetme eesmärk on vähendada tõhusust suurendava küsitluste kombineerimise abil kulutusi ning parandada küsitlusandmete täiustamise ja toitainete määramise koefitsientide väljatöötamise abil mulla toitainebilansside arvutuste kvaliteeti. Samuti on eesmärgiks vähendada vastajate koormust.

Kaalutakse ja uuritakse, kuidas oleks kõige parem integreerida ja arendada olemasolevaid allikaid, et saada vajalikke andmeid. Kaalutakse ka väetiste kasutamise tavade, põllumajandustavade ja pestitsiidide kasutamise tavade uuringute muutmist.

Korraldatakse ka uuring selliste koefitsientide alusandmete väljatöötamiseks, mida ei saa koguda põllumajandustootjate küsitlemise teel.

b) Mahepõllumajandus

BELGIA

Meetme nimetus: mahepõllumajandustoodangu statistika täiustamine (tootmine, töötlemine, tarbimine ja bilanss)

ELi toetus: 37 627 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on korrastada ja analüüsida eri allikatest saadavaid andmeid mahepõllumajanduse kohta, et täiustada mahepõllumajandusstatistikat. Samuti tahetakse hinnata olemasolevate küsimustike kohandamise võimalusi, et saada andmeid mahetootmise ja muude näitajate, nt tarbimise, hindade jm kohta.

TAANI

Meetme nimetus: Taani mahepõllumajanduslik loomakasvatustoodang

ELi toetus: 10 000 eurot.

Töö ajakava: kuus kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on parandada haldusallikatest saadavate mahepõllumajanduslikku loomakasvatustoodangut ja karja käsitlevate andmete kvaliteeti.

TAANI

Meetme nimetus: mahepõllumajandustootjate taimekasvatustoodangu otsemüük

ELi toetus: 35 000 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on hinnata põllumajandustootjate poolt otse üldsusele müüdava mahetoodangu mahtu. Hindamise aluseks on tootjate kauplustesse saadetavad küsitlused. Nende tulemusel saadakse teada mahetoodete otsemüügi hinnanguline maht ning tehakse kindlaks müügi kogumaht ja tootmisandmed.

TAANI

Meetme nimetus: mahepõllumajandustootjate hinnanguline taimekasvatustoodang

ELi toetus: 10 000 eurot.

Töö ajakava: kuus kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Analüüsitakse muudest uuringutest saadud andmeid mahepõllumajandusliku tootmise kohta ja muid näitajaid. Kontrollitakse andmete kvaliteeti ja antakse soovitusi andmete katvuse parandamiseks.

EESTI

Meetme nimetus: andmed mahepõllumajandusliku tootmise ja loomakasvatussaaduste kohta

ELi toetus: 14 650 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Eesmärk on korrastada mahepõllumajandustootmist ja -tooteid käsitlevate andmete kogumise süsteemi, et saaks esitada andmeid Eurostati andmebaasi. Püütakse siduda kõiki andmeallikaid: uuringuid ja haldusandmeid, kasutades selleks olemasolevaid määratlusi.

KREEKA

Meetme nimetus: eri allikatest pärinevate mahepõllumajandustootmist käsitlevate andmete integreerimine ja hindamine

ELi toetus: 144 000 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Eesmärk on välja töötada mahepõllumajandustooteid käsitlevate andmete kogumise ja nendega seotud puuduste kõrvaldamise meetodid. Kavandatavad meetodid keskenduvad andmeallikate integreerimisele ja parandavad andmete kvaliteeti.

ITAALIA

Meetme nimetus: andmete kogumine mahepõllumajandustoodete hulgihindade kohta

ELi toetus: 76 681 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Eesmärk on koguda andmeid mahepõllumajandustoodete hulgihindade kohta ning selleks tehakse uus uuring, milles kasutatakse tavapõllumajandustoodetel järeleproovitud metoodikat.

ITAALIA

Meetme nimetus: andmete kogumine mahepõllumajandustoodete tarbijahindade kohta

EL-i toetus: 71 596 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meede kujutab endast tavapõllumajanduse tarbijahindade uuringu kohandamist, et koguda andmeid mahetoodete tarbijahindade kohta.

ITAALIA

Meetme nimetus: Itaalia mahepõllumajandusstatistika – mahepõllumajanduse struktuur, tegevused ja tavad mitme valdkonna kontekstis

ELi toetus: 52 060 eurot.

Töö ajakava: 12 kuud. Alguskuupäev: üks kuu pärast komisjoni otsuse ja aasta teostuskava avaldamist Euroopa Liidu Teatajas.

Meetme lühikirjeldus

Meetme eesmärk on välja selgitada mahepõllumajanduse meetodite mõju keskkonnale ja majandusele ning sellest võib olla kasu mahepõllumajandusettevõtete jätkusuutlikkuse hindamisel ja investeeringutest saadava sotsiaalse kasu arvutamisel.

LÄTI

Meetme nimetus: mahepõllumajandust käsitleva teabe kogumise meetodite läbivaatamine

ELi toetus: 16 284 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on täiustada mahepõllumajandustoodangut käsitlevate andmete kogumise meetodeid, et välja töötada järjekindel ja jätkusuutlik mahepõllumajandust, taimekasvatus- ja loomakasvatustoodangut käsitlevate andmete kogumise metoodika, kasutades haldusandmeid ja seostades neid statistiliste andmetega.

LEEDU

Meetme nimetus: põllumajandustoodete mahetootmine

ELi toetus: 31 000 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on parandada mahepõllumajandustooteid käsitlevate andmete kogumise kvaliteeti, rakendades teiste liikmesriikide kasutatavaid meetmeid. Projekti elluviimisel tehakse koostööd sertifitseerimisasutusega, korraldatakse uuring ja kogutakse andmeid sertifitseeritud põllumajandustootjate toodangu kohta.

UNGARI

Meetme nimetus: mahepõllumajandus-, kaubandus- ja tarbimisstatistika

ELi toetus: 34 597 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on täiendada statistikaameti ja Biokontrolli projekti, et kõrvaldada selle tööga kindlakstehtud puudused. Kõnealused asutused teevad tihedat koostööd, et siduda haldusallikad, statistilised mõisted ja muud allikad. Nimetatud projekti (millega käesolev projekt on seotud) eesmärk on välja töötada infotehnoloogiline lahendus ja teha kindlaks peamised puudused, mis seejärel kõrvaldatakse kõnealuse teise osa raames.

SLOVAKKIA

Meetme nimetus: andmete kogumine mahepõllumajandusliku taimekasvatuse, mahetoodete tootmise, müügi ja kasutamise kohta

ELi toetus: 7 200 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on koguda mahepõllumajandustoodete kohta teavet alates nende tootmise algetapist kuni turustamiseni. Püütakse koguda asjakohaseid andmeid väliskaubanduse kohta. Tehakse koostööd ametiasutustega.

ROOTSI

Meetme nimetus: lisaandmete hankimine Rootsi mahepõllumajandustoodete kohta

ELi toetus: 10 800 eurot.

Töö ajakava: 12 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Meetme eesmärk on kõrvaldada Eurostatile esitatavas teabes esinevad puudused. Peamine siht on kasutada olemasolevaid kuid mitte kohe kättesaadavaid andmeid ning püüda luua olemasolevate andmetega aegridu.

SOOME

Meetme nimetus: teravilja mahepõllumajanduslikku tootmisahelat käsitleva statistika arendamine – uued meetodid mahepõllumajandustoodete kasutamise hindamiseks toiduahelas

ELi toetus: 43 400 eurot.

Töö ajakava: 9 kuud. Alguskuupäev: üks kuu pärast komisjoni otsuse ja iga-aastase teostuskava avaldamist Euroopa Liidu Teatajas.

Meetme lühikirjeldus

Eesmärk on uurida mahepõllumajandustoodete toiduahelat, keskendudes mõnele teraviljale. See võimaldaks hinnata lõhet mahepõllumajandustoodete tootmise ja turustamise vahel.